Sny jou selfoonkoste só - Jou Geld | Solidariteit WêreldJou Geld | Solidariteit Wêreld
Sny jou selfoonkoste só
Talle verbruikers sit maand na maand met hul hande in die hare weens hemelhoë selfoonkoste.
Suid-Afrika het volgens berigte van die hoogste selfoontariewe in Afrika. Die Onafhanklike Kommunikasie-owerheid van Suid-Afrika (Okosa) het reeds ŉ verlaging in interkonneksietariewe tussen Suid-Afrika se selfoonnetwerke aangekondig, maar volgens ontleders is selfoonkoste steeds te hoog.
Jy kan egter self ŉ paar dinge doen om jou selfoonkoste te probeer beperk. Dit is baie maklik om onbewustelik uitgawes met jou selfoon aan te gaan en dit kan jou teen die einde van die maand duur te staan kom.
Die eerste stap is om jou selfoonkontrak behoorlik te bekyk. Gaan van jou rekeninge na en werk uit hoeveel jy gemiddeld per maand aan oproepe, SMS’e en data spandeer. Maak seker jou plan pas hierby aan. Indien jy besef jy het die verkeerde pakket beet, moet jy uitvind of jy wel jou pakket kan verander of aanpas. Jy kan byvoorbeeld kyk of ŉ vooruitbetaalopsie nie dalk beter vir jou gaan werk nie.
Internasionale swerwing (roaming) en datakoste is gewoonlik die groot sondebokke. Selfoongebruikers wat reis, moet veral daarop let dat dit beter is om dataswerwing (data roaming) af te skakel wanneer hulle reis aangesien veral datagebruik vir sosiale media ŉ buitensporige rekening tot gevolg kan hê. Die koste van foonoproepe vanuit die buiteland is ook hemelhoog. Wi-fi-verbindings is gelukkig baie algemeen, veral oorsee, en jy kan dié verbindings gebruik om data te spaar en selfs foonoproepe te maak.
Nog ŉ groot sondebok is toepassings, oftewel slimfoon-apps. Daar is talle gratis apps maar die meeste van die apps maak byvoorbeeld voorsiening vir sogenaamde “in-app purchases”, wat jou ook duur te staan kan kom. Dit is veral belangrik om seker te maak jy doen die nodige verstellings op jou selfoon om te verseker dat jy toestemming moet gee dat veral apps wat geld kos nie sommer self afgelaai word of dat hulle hulle self bywerk (update) nie. Doen byvoorbeeld bywerkings wanneer jy toegang kan kry tot ’n wi-fi-netwerk. Maak seker dat jy nooit meer data gebruik as wat op jou selfoon gelaai is nie aangesien dié data baie duurder is as datapakette of data wat by jou kontrak ingesluit is.
Nog ŉ opsie om te oorweeg is die soort slimfoon wat jy gebruik. Die verskillende vervaardigers sluit dikwels ŉ spesifieke voordeel vir hul spesifieke fone in. Daar is byvoorbeeld fone waarmee jy gratis SMS’e kan stuur na iemand met dieselfde foon.
Selfoonversekering kan jou ook ŉ paar rand uit die sak jaag. Die meeste netwerke het die opsie om jou selfoon by hulle te laat verseker of jy kan van ŉ derde party gebruik maak. Indien jy byvoorbeeld vooraf weet watter foon jy gaan neem wanneer jy ŉ kontrak gaan uitneem, kan jy die verskeie versekeraars kontak en hoor hoeveel versekering vir jou selfoon jou per maand gaan kos. Maak seker van die bepalings en voorwaardes en byvoorbeeld die bybetaling op die betrokke item.